Diari Oficial de la Generalitat Valenciana


Sumari del DOGV 4873, del 29-10-2004 (2004/10632)

RESOLUCIÓ de 9 de juliol de 2004, de la directora general de Planificació i Ordenació Territorial, per la qual s'esmenen les deficiències a què es refereix l'acord de la Comissió Territorial d'Urbanisme de 30 d'abril de 2004 i es declara definitivament aprovada la modificació número 2, equipament esportiu, de les normes subsidiàries d'Andilla.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4873

Data del DOGV
:   29-10-2004

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2004/10416


Data del document
:   09-07-2004

Organisme emissor
:   Conselleria de Territori i Habitatge

Tipus de document
:   Resolució

Descriptors 

:   * Andilla
    * pla d'urbanisme

RESOLUCIÓ de 9 de juliol de 2004, de la directora general de Planificació i Ordenació Territorial, per la qual s'esmenen les deficiències a què es refereix l'acord de la Comissió Territorial d'Urbanisme de 30 d'abril de 2004 i es declara definitivament aprovada la modificació número 2, equipament esportiu, de les normes subsidiàries d'Andilla. [2004/M10722]
  
Després d'esmenar-se les deficiències a què es refereix l'acord de la Comissió Territorial d'Urbanisme de 30 d'abril de 2004 relatiu a la modificació número 2 de les normes subsidiàries, equipament esportiu, i de conformitat amb el que s'ha ordenat en la resolució de la directora general de Planificació i Ordenació Territorial de data 9 de juliol de 2004 per la qual es declara definitivament aprovada la dita modificació, es publica l'esmentat acord:
  
«La Comissió Territorial d'Urbanisme de València, en sessió celebrada el 30 d'abril de 2004, va adoptar l'acord següent:
  
Vist l'expedient remés per l'Ajuntament d'Andilla referit a la modificació puntual número 2 de les normes subsidiàries per a reserva de sòl dotacional públic destinat a equipament esportiu i recreatiu en els nuclis d'Andilla i la Pobleta, i de conformitat amb els següents:
  
Antecedents
  
1. El projecte es va sotmetre a informació pública mitjançant una Resolució de l'Alcaldia 7/2002. Després del pertinent període d'informació pública (DOGV núm. 4.207 de data 11 de març de 2002 i anunci en el diari Las Provincias de 8 de març de 2002) en el qual no es van presentar al·legacions, es va aprovar provisionalment pel ple de la corporació local l'11 d'abril de 2002.
  
2. Aquest expedient té un informe previ de caràcter favorable (Comissió Informativa de 18.12.2001), que es basa en el projecte aprovat per la corporació local el 27 de juliol de 2001.
  
El 10 d'octubre de 2001 es va sol·licitar a l'Ajuntament que aportara còpia de l'expedient administratiu i dues còpies diligenciades del projecte remés.
  
El 2 de maig de 2002 es va rebre còpia de l'expedient administratiu.
  
La Comissió Informativa de la Comissió Territorial d'Urbanisme celebrada en data 21 de juny de 2002 va emetre un informe favorable en relació amb la present modificació número 2 de les normes subsidiàries. No obstant això, va acordar no elevar al Ple l'esmentada modificació fins a l'emissió de la preceptiva declaració d'impacte ambiental i de l'informe de la Conselleria de Cultura i Educació, Unitat de Patrimoni. La corporació local ha de diligenciar el projecte.
  
En data 29 de setembre de 2003 té entrada en el Registre del Servei Territorial de Planificació i Ordenació Territorial la preceptiva declaració d'impacte ambiental.
  
3. El projecte consta de memòria (informativa i justificativa), plànols d'informació i d'ordenació modificats. Així mateix, s'aporta estudi d'impacte ambiental.
  
4. L'objecte de la modificació número 2 planteja dues reserves de sòl dotacional públic destinat a equipament esportiu i recreatiu en els voltants dels nuclis urbans d'Andilla i la Pobleta, en els termes següents:
  
- A Andilla la reserva de sòl se situa al nord-est del nucli urbà, a terrenys denominats genèricament com camp de futbol, s'accedeix a aquesta zona pel camí de la Fuente del Señor que parteix de la població. La superfície total que s'ha d'ocupar és de 7.900 m² i es destinarà a la construcció d'un complex d'oci i esport; per a això es planteja una requalificació d'aqueix sòl de no urbanitzable protegit (forestal grau 2) a sòl no urbanitzable comú.
  
- A la Pobleta la reserva s'ubica al nord-oest del nucli urbà, en una zona denominada la Rambla, entre la rambla d'Artaj i el nucli urbà. La Pobleta compta amb una important superfície de sòl destinada a equipament que no s'ha desenvolupat, el que es pretén és reordenar el sòl que el planejament vigent destina a equipament comunitari desplaçant - de la seua actual ubicació a sòl urbà - un 90,2% de la reserva compresa entre el passeig dels Esports, la rambla i el vial en projecte (aproximadament 6.211 m²), per a reubicar-lo al costat del passeig de les Piscines, a terrenys actualment qualificats com a sòl no urbanitzable protegit que passen a comuns; la superfície que ocupa aqueix equipament en sòl urbà es reclassifica a sòl no urbanitzable protegit. El restant 9,8% es manté com a equipament comunitari en el seu actual emplaçament, al costat de les escoles municipals.
  
Aquesta nova ubicació constitueix un eix que entrellaça la llar social (Centre de reunió de l'aldea) amb la piscina i les possibles instal·lacions que s'ubiquen al sòl la modificació del qual es tramita.
  
- En resum, la superfície de sòl urbà en el casc d'Andilla no pateix cap alteració; a la Pobleta es redueix en 6.211 m². El sòl no urbanitzable protegit es redueix en 7.914 m² (7.900 m² a Andilla i 14 m² a la Pobleta) que passen a sòl no urbanitzable comú; açò suposa una reserva dotacional en sòl no urbanitzable comú de 7.900 m² a Andilla i 6.255 m² a la Pobleta.
  
La normativa aplicable als àmbits objecte de la modificació és la vigent per al sòl no urbanitzable pròpiament dit, respecte de les edificacions i instal·lacions d'utilitat pública i interés social (article 47 de les normes urbanístiques).
  
En la memòria justificativa s'indica que els desenvolupaments dels sòls afectats es realitzaran mitjançant estudi de detall, no serà necessari el desenvolupament i la urbanització de la totalitat del sòl inclòs en cada un dels àmbits dotacionals.
  
Les raons exposades per l'Ajuntament en defensa de la proposta són les següents:
  
A) Qualificar sòl destinat a albergar noves dotacions en aquells punts en què la propietat del sòl no supose un obstacle per a la seua implantació. A Andilla la propietat dels terrenys és de la colònia Andillana i a la Pobleta de la colònia Pobletana, es preveu la seua cessió a l'Ajuntament per a realitzar les obres pertinents.
  
B) Incrementar les dotacions i permetre la implantació de les instal·lacions pròpies d'una zona d'esplai que millore la qualitat de vida dels residents i visitants (potenciarà l'oferta orientada al turisme interior).
  
C) Reordenar, en el cas de la Pobleta, la ubicació del sòl destinat a equipament comunitari, amb la finalitat que el nou emplaçament potencie el seu desenvolupament i constituïsca una millora en l'ordenació ja que se situa al costat d'altres instal·lacions (llar social i piscines) que suposen un centre de reunió i vida social a l'aldea.
  
5. Durant la tramitació de l'expedient s'ha sol·licitat informe dels organismes següents:
  
- En data 4 de desembre de 2001, es va remetre l'estudi d'impacte ambiental del projecte presentat a la Conselleria de Medi Ambient (Direcció General de Planificació i Gestió del Medi), a l'efecte de l'emissió de la declaració d'impacte ambiental.
  
- En la mateixa data es van sol·licitar informes de la Conselleria d'Educació, Cultura (Unitat de Patrimoni) i de la Confederació Hidrogràfica del Xúquer.
  
- El 5 de febrer de 2002 es va rebre informe de la Confederació Hidrogràfica del Xúquer, sense inconvenient a la modificació sempre que s'ajusta a la legislació sectorial aplicable.
  
I. El 7 de juny de 2002, basant-se en la documentació aportada el 2 de maig per l'Ajuntament d'Andilla, es va reiterar informe a la Unitat de Patrimoni de la Conselleria de Cultura, i a la Conselleria de Medi Ambient (Direcció General de Planificació i Gestió del Medi).
  
II. El 15 d'abril de 2003, la Direcció General de Patrimoni Artístic de la Conselleria de Cultura i Educació remet un informe el Servei d'Avaluació d'Impacte sobre l'afecció del projecte al patrimoni existent en l'àmbit de l'actuació. S'informa favorablement el projecte sempre que es porte a terme en la seua integritat el programa de mesures protectores i correctores propostes.
  
III. El 29 de setembre de 2003 es rep la Declaració d'Impacte Ambiental, que s'estima acceptable sempre que es desenvolupe d'acord amb el que establix la documentació presentada i amb els condicionants que després s'exposaran.
  
6. Andilla compta amb normes subsidiàries, aprovades definitivament per la Comissió Territorial d'Urbanisme en data 22 de desembre de 1993.
  
Cal destacar l'homologació global modificativa de les normes subsidiàries de 21 de desembre de 1999.
  
7. La Comissió Informativa de la Comissió Territorial d'Urbanisme de València, en sessió celebrada el 21 d'abril de 2004, va emetre un informe relatiu al projecte que ens ocupa, complint així allò que s'ha preceptuat en l'article 23 del Decret 201/2003, de 3 d'octubre, del Govern Valencià, pel qual s'aprova el Reglament dels Òrgans Urbanístics de la Generalitat Valenciana.
  
Fonaments de dret
  
1. L'expedient s'ha tramitat conforme al que establix l'article 38 de la Llei 6/1994, de 15 de novembre, de la Generalitat Valenciana, Reguladora de l'Activitat Urbanística.
  
2. La documentació està completa a l'efecte previst del compliment del que disposa l'art. 27 de la LRAU. No obstant això, s'ha de diligenciar el projecte presentat.
  
3. La modificació projectada suposa un increment de dotacions públiques (equipament comunitari) en el nucli urbà d'Andilla, i una reordenació de l'existent a la Pobleta amb un lleuger increment (14 m²) respecte del previst en les vigents normes; des del punt de vista urbanístic s'entén justificada la proposta, sense perjudici d'indicar que la nova ubicació de l'equipament esportiu a la Pobleta planteja dubtes sobre la necessitat mantindre l'actual traçat del vial denominat passeig dels Esports rodejat de sòl no urbanitzable protegit. Ambdós reserves determinen una requalificació d'aqueixos terrenys de sòl no urbanitzable protegit a sòl no urbanitzable comú que permeta compatibilitzar les instal·lacions amb els usos previstos; a més, els enclavaments afecten jaciments arqueològics, a Andilla se solapa sobre la zona el jaciment conegut com Vila Romana i a la Pobleta el jaciment conegut com Necròpolis Musulmana està pròxim. A l'efecte de valorar la modificació és necessària la preceptiva declaració d'impacte ambiental de la Conselleria de Medi Ambient i l'informe de la Conselleria d'Educació i Cultura (Unitat de Patrimoni).
  
4. La declaració d'impacte ambiental del director general de Gestió del Medi Natural de data 10 de setembre de 2003 s'estima acceptable amb els següents condicionants per a l'aprovació i desenvolupament del projecte:
  
I. S'haurà d'atendre el que disposa l'informe emés per la Direcció General de Patrimoni Artístic de la Conselleria de Cultura i Educació, pel que fa a la necessitat realitzar un estudi previ a l'execució de qualsevol obra a la zona, i a l'obtenció de les corresponents autoritzacions per l'òrgan competent.
  
II. Qualsevol tipus d'actuació que puga afectar, directament o indirectament, tant en fase de construcció com en fase de funcionament als llits que limiten les zones proposades, haurà de respectar la zona de servitud de 5 m d'aquests com també la zona de policia de 100 m, on serà necessari obtindre l'autorització per l'òrgan competent per als usos proposats. Així mateix, qualsevol edificació que es pretenga construir en l'àmbit del projecte haurà de situar-se a més de 20 m de l'aresta exterior del llit, tal com estableix la Llei 6/1989, d'Ordenació del Territori, per a la línia límit d'edificació.
  
III. S'haurà d'implantar una estació depuradora d'aigües residuals d'oxidació total en cada una de les àrees de sòl dotacional que garantisca la correcta depuració de les aigües residuals generades en aquestes, amb motiu de la construcció de diverses edificacions l'ús de les quals puga generar aigües residuals. L'abocament final de l'aigua depurada als llits pròxims haurà de comptar amb l'autorització de l'organisme de conca.
  
IV. Quant a l'avaluació i l'abocament de les aigües pluvials, s'haurà de garantir el correcte drenatge de les zones afectades, a fi d'evitar que la modificació de la vessament amb motiu de les obres, puga afectar les zones contigües a l'àmbit del projecte o puga originar risc d'inundació.
  
V. Els residus inerts generats durant les obres seran traslladats a abocador autoritzat. S'ha de prohibir la recollida de terres sobrants, materials que s'han d'emprar i residus generats fora de l'àmbit de la modificació proposada, evitant qualsevol tipus d'afecció a l'entorn immediat.
  
VI. En el cas de la zona del camp de futbol, les canalitzacions que s'han de realitzar per a l'abastiment d'aigua potable des del conducte que discorre al costat del riu Andilla i per a l'evacuació i abocament d'aigües depurades als llits pròxims, s'executaran preferentment aprofitant el traçat de camins existents, evitant qualsevol afecció a terrenys naturals. Ja que les zones afectades per la modificació proposada es troben excloses de zones amb risc de lliscament o despreniment, segons indica l'estudi d'impacte ambiental, les canalitzacions dels distints serveis urbans s'executaran igualment per zones que no posseïsquen risc de lliscament o despreniment.
  
VII. Pel que fa a integració paisatgística de la zona del camp de futbol, a causa del seu emplaçament aïllat respecte del nucli urbà d'Andilla, les construccions que es porten a terme en aquesta es realitzaran en una altura, amb l'ús de materials i acabats propis de la zona.
  
5. Com a observació s'ha d'indicar que en la memòria justificativa es fa referència a què el desenvolupament dels sòls afectats per la present modificació es realitzarà pel corresponent estudi de detall. Aquest instrument no pareix adequat per a desenvolupar aquest tipus d'actuacions en sòl no urbanitzable, de conformitat amb el que disposa la LRAU i en el Reglament de Planejament.
  
6. La Comissió Territorial d'Urbanisme, a proposta de la directora general de Planificació i Ordenació Territorial, és l'òrgan competent per a emetre dictamen resolutori sobre l'aprovació definitiva de les modificacions de normes subsidiàries de municipis de menys de 50.000 habitants, de conformitat amb el que disposen els articles 55.1 i 39, per remissió de la disposició transitòria setena, de la Llei Reguladora de l'Activitat Urbanística, en relació amb l'article 10.a), per remissió del Decret 201/2003, de 3 d'octubre, del Govern Valencià, pel qual s'aprova el Reglament dels Òrgans Urbanístics de la Generalitat Valenciana.
  
A la vista de tot el que antecedeix, la Comissió Territorial d'Urbanisme, en sessió celebrada el 30 d'abril de 2004, acorda:
  
Supeditar l'aprovació definitiva de l'esmentada modificació fins a la remissió per part de la corporació local del projecte diligenciat.
  
Com els inconvenients indicats són d'abast limitat i poden esmenar-se amb una correcció tècnica específica consensuada amb l'Ajuntament, l'aprovació definitiva pot supeditar-se en la seua eficàcia a la mera formalització documental de la dita correcció. L'article 9.b) del Decret 201/2003, de 3 d'octubre, del Govern Valencià, pel qual s'aprova el Reglament dels Òrgans Urbanístics de la Generalitat Valenciana atribueix a la directora general de Planificació i Ordenació Territorial la facultat de verificar el compliment de l'acord adoptat i, verificat açò, ordenar la publicació de l'aprovació definitiva, de conformitat amb el que establix l'article 41 de la Llei Reguladora de l'Activitat Urbanística.
  
Contra el present acord, que no posa fi a la via administrativa, es pot interposar recurs d'alçada davant de la secretària autonòmica de Territori i Medi Ambient, segons disposa l'article 74.3.c) de la Llei 5/1983, de 30 de desembre, de Govern Valencià i article 55 del títol IX del Decret 81/2003, de 27 de juny, del Consell de la Generalitat, que estableix l'estructura orgànica de les conselleries de l'administració de la Generalitat, en el termini d'un mes comptador a partir del dia següent a la data de recepció de la present notificació.
  
Tot això sense perjudici que es puga exercir qualsevol altre recurs o acció que estime oportú.»
  
Amb data 1 de juliol de 2004 els serveis tècnics del Servei Territorial de Planificació i Ordenació Territorial examinen la documentació presentada per l'Ajuntament d'Andilla el 24 de juny de 2004 i s'informa favorablement aquesta, i es considera acomplert l'acord de la Comissió Territorial d'Urbanisme de València de data 30 d'abril de 2004.
  
Vistos la legislació urbanística aplicable, com també la Llei de règim jurídic de les administracions públiques i del procediment administratiu comú i la resta de preceptes de concordant aplicació,
  
La directora general de Planificació i Ordenació Territorial considera aprovada definitivament la modificació núm. 2 Equipament esportiu de les normes subsidiàries d'Andilla.
  
Contra la present resolució, que no posa fi a la via administrativa, es pot interposar recurs d'alçada davant de la secretària autonòmica de Territori i Medi Ambient, segons disposa l'article 74.3.c) de la Llei 5/1983, de 30 de desembre, de Govern Valencià, i article 55 del títol IX del Decret 81/2003, de 27 de juny, del Consell de la Generalitat, que estableix l'estructura orgànica de les conselleries de l'administració de la Generalitat, en el termini d'un mes comptador a partir del dia següent a la data de recepció de la present notificació.
  
Tot això sense perjudici que es puga exercir qualsevol altre recurs o acció que estime oportú.